Papersnake/gushiwen huggingface dataset:
六月二十四日病起喜雨闻莺与大儿议秋凉一出游山三首 其二
杨万里（宋代）

病势初来敌颇强，排山倒海也难当。老夫笑把东西玉，竖子难难上下肓。

酒阵时闻报三捷，诗坛元不费单枪。夜来梦入清凉国，风月冰人别是乡。
题丘竹坡新第
许棐（宋代）

长安富贵海，十客九倦还。君去不著意，君归无愧颜。

旧圃一二不，新居十数间。花寻直树种，竹简斜枝删。

诗句满壁写，书编到处安。冬檐日春煖，夏户风昼寒。

不是时令舛，自缘心地宽。天下政多事，未须牢闭关。
送林子方吏部将漕江东
楼钥（宋代）

望郎三度到长安，垂上青云作好官。
暂向江东一澄按，却归径著侍臣冠。
寄少仪弟
秦观（宋代）

一隔音尘月屡迁，忽收来问涕潸然。
栖迟册府吾如昨，流落江村汝可怜。
梦里漫成池草句，愁来空诵棣华篇。
卑飞暂尔无多恨，会有高风送上天。
叩马图
王翰（唐代）

商家社稷垂年久，如何竟落独夫手。妖姬一宠四海毒，犬马夫夫鹿台走。

周侯神圣天命新，渭滨晚起钓璜臣。旌旗东指盟津野，朝歌王气空沉沦。

兄弟辽海古墨胎，数言马首惊风雷。君臣义分固如此，天意丧殷谁能回。

归来怀义腹应饱，周粟无食可终老。首阳山暖蕨薇甘，想见形容不枯槁。

黄河水浑难濯缨，世贤岂待文王兴。一穷直与天地并，景公千驷鸿毛轻。

披图一见长太息，习习清风生几席。衣冠俨若见仪刑，贪夫而廉懦夫立。
送新安少府
李频（唐代）

南浮虽六月，风水已秋凉。日乱看江树，身飞逐楚樯。

后期谁可定，临别语空长。远宦须清苦，幽兰贵独芳。
答景卢怀旧
洪适（宋代）

了无梦寐到京华，来往园林整钓车。缓步竞移霜后橘，清谈旋碾雨前茶。

虚名长愧称三凤，旧事休怀判五花。共把诗筒销永日，喜君襟韵秀朱霞。
宫词
王仲修（宋代）

自补仙韶从帝游，镇随歌舞不知愁。
新霜太液雁初下，岸柳萧疏又见秋。
送春
楼钥（宋代）

花披催蝶舞，柳暗受莺迁。
过眼忽新梦，回头谁少年。
溪云随笋供，山雨近梅天。
诗思正无赖，一声来杜鹃。
送巨石弟还京
江晖（明代）

晓麓柴扉寂，秋江桧昚催。
别离经落叶，衰飒已寒灰。
露浩翔凫迥，云凝断雁哀。
腾骞羡修羽，聊得慰摧颓。
少时作
陆九渊（宋代）

从来胆大胸隔宽，虎豹亿万虬龙千，
从头收拾一口吞。有时此龙未妥帖，
哮吼大嚼无毫全。朝饮渤澥水，
暮宿崑崙巅。连山以为琴，
长河为之弦。万古不传音，
吾当为君宣。
岳阳道中
郑刚中（宋代）

客子方忧畏，津亭更寂寥。
乱云藏野寺，积雪覆溪桥。
米润还难买，酤迟转不饶。
梅花有何故，冷笑背寒条。
曹娥江舟中 其二
孙枝蔚（明代）

历险今年最，临深万虑轻。健儿邀并坐，三老指孤城。

战气云中黑，烽烟水外明。日斜舟易驻，愁绝听湍鸣。
临江仙
洪咨夔（宋代）

万紫千红鬓上粉，聚成一撮精神。宣和宫样太清真。韶风摇斗帐，芳露湿纶巾。

消得流莺花底滑，一声惊起梁尘。扶将芍药牡丹春。光浮金盏面，香到玉池津。
石头城二首 其一
元淮（元代）

石头据险昔人城，断壑连山接杳冥。豪杰尽随流水去，年年江上草青青。
奉和御制读前汉书
夏竦（宋代）

酂侯依日月，天汉叙隆昌。迈德居三杰，观时定九章。

过因王尉辩，功赖鄂君扬。终以同心美，清宁赞后王。
游仙词三十三首
王镃（宋代）

游遍蓬莱到水都，龙宫书请注龙书。
月明长啸独归去，海上行乘赤鲤鱼。
奉酬竹溪陈史君新诗墨梅之贶
陈起（宋代）

千里双鱼贲草堂，中藏环异夜腾光。
兴因东阁增怀想，影落前荣不寄香。
四韵休夸毛颖伎，几回曾误寿阳妆。
感公意过兼金餽，惭乏琼琚展报襄。
次韵酬公夫二首 其一
沈辽（宋代）

野性孱疏寄浩然，不邀虚誉借人延。贱官牵率终非意，故国归休粗有田。

平昔是非犹可计，后来去就孰为贤。西轩一梦无馀事，不似南柯与世传。
赠杨左司三首 其二
赵蕃（宋代）

先生文力早骞腾，今代词人尽服膺。已见陈诗歌上寿，更须作颂纪中兴。

敢如杜集高岑比，尚愧韩门籍湜朋。政尔周流不知届，况于朝夕遂师承。
和蒲庵禅师查峰夜坐二首 其二
方行（元代）

人生固恒理，万化俱同源。素抱既不展，淹留复何言。

愿期高世翁，谈道穷晨昏。空林冀有约，违己非所论。
雨中题柏氏壁二首
陈造（宋代）

行寻诘屈蹑崎岖，已谢邻翁果下驹。
北走松楸无数里，杖藜筋力尚枝梧。
估客乐
方回（元代）

为吏受赇婴木索，汉相忽遭东市斮。
不如估客取邪赢，居货罔人人不觉。
布素寒儒守乡学，夜夜孤灯同寂寞。
不如估客醉名倡，百万呼卢投六博。
估客乐哉真复乐，大舶飞山走城郭。
珊瑚未数绿珠楼，家僮多似临邛卓。
十牛之车三百车，雪象红牙水犀角。
养犬喂肉睡毡毯，马{外广内殷乙换二}驴槽亦雘。
生不羡凤凰池，死不爱麒麟阁，
估客乐哉真复乐。迩来六月钱塘潮，
一估传呼千估愕。大风来自度朔山，
吹倒岷峨舞衡岳。一江一日殒千艘，
四海五湖可隃度。诸宝下输龙王宫，
蝦蟹龟鼋恣吞嚼。人言估客乐，
估客有时也不乐。百年计较千年心，
不禁一日风涛恶。
次韵任君官舍秋雨
黄庭坚（宋代）

墙根戢戢数蜗牛，雨长垣衣亭更幽。
惊起归鸿不成字，辞柯落叶最知秋。
菊花莫恨开时晚，谷穟犹思晴後收。
独立搔头人不解，南山用取一樽酬。
天香阁
韩性（元代）

阑干曲曲乱云封，回首炉峰翠几重。上界刚风秋万顷，银河开遍碧芙蓉。
祝英台近 次韵潘明之秋思
许谦（元代）

上帘钩，开砚匣，诗兴在风柳。磊块胸怀，临镜谩搔首。

看他冉冉来鸿，匆匆归燕，时不再、且须倾酒。

钓鳌手。无奈万里烟波，空舟竟何有。未卜行藏，心事几凭牖。

最宜野月穿窗，山云拥户，个中乐、有人知否。
送韩祗严户曹得替省亲成都
苏辙（宋代）

宦游东土暂相依，政役频烦会合稀。
每恃详明容老病，不堪羁旅送将归。
思亲道路宁论远，入蜀山河渐觉非。
我有旧庐江水上，因君聊复梦魂飞。
出郭赴李缓山之约桓伊山下遇雨
王夫之（明代）

葛衣疏透雨珠閒，习习轻风宿暑阑。白练半飞分木末，丹虹双绾擭云关。

笛声恰在桓伊步，饭颗初逢杜甫山。珍重碧烟开玉镜，明宵何夕照双颜。
登洪崖桥与通端三首 其二
释德洪（宋代）

鸡声乱人语秀，山色涴我衣裳。洗尽人间热恼，还君坐上清凉。
奉和江沖陶居二十韵
汪炎昶（宋代）

山鸟戛曙烟，扶桑挂初日。
岩栖学仙侣，应试餐霞术。
太湖叟
陆龟蒙（唐代）

细桨轻船卖石归，酒痕狼藉遍苔衣。

攻车战舰繁如织，不肯回头问是非。
诫酒肉慈慧法门
释遵式（宋代）

南无佛法僧，大慈三宝海。
我念欲依教，普劝诸众生。
莫杀莫食肉，同蕴仁慈行。
无病保长龄，未来成佛道。
诸佛大菩萨，常为救众生。
舍头目身命，不计河沙数。
代鸽弃王身，全螘委龙命。
流水济枯鱼，萨{左土右垂}充饥虎。
历劫遍行慈，慈善力成就。
佛无一切心，唯有慈心在。
若有行慈者，不杀不食肉。
仰愿佛威神，世世常加护。
杀生佛所说，即杀自父母。
亦杀自妻女，兄弟及姊妹。
一切田女摄，皆曾为父母。
生生所受胎，从之禀遗体。
受一畜生形，骨血如山海。
一一类中身，生生不可计。
轮回六道间，展转为亲属。
故食诸众生，名食父母肉。
又观一切身，悉是我本体。
自肉及他肉，其实是一肉。
如舍前后住，亦名为我舍。
当知食肉人，即食自身肉。
佛观如来藏，佛界众生界。
一界无二界，一切肉一肉。
伎儿暂变易，元是一人身。
若欲杀众生，当起诸佛想。
猎师屠儿辈，及捕鱼鸟人。
众生遥见者，皆生必死怖。
谓此恶心人，贪利及肉味。
手持利刀箭，念欲杀我身。
飞翔及潜竄，惊怖而远避。
常与诸众生，起大冤对想。
一切惜身命，人畜等无殊。
若欲食众生，先试割身肉。
死是极大苦，谁能不畏之。
但当自观身，云何食他肉。
为利刹众生，以财网诸肉。
二俱得杀业，死堕叫唤狱。
汝听杀生者，死堕地狱处。
铁城高八万，四千由旬量。
长广亦复然，满中猛火炎。
表里皆洞赤，猘狗守四门。
狱卒声雷震，两眼如电光。
驱汝杀生人，入中而受苦。
力士执铁矛，矛身长一丈。
利刃阔八寸，望胸撞罪人。
胸入背上出，苦痛不堪闻。
千万亿岁中，受斯极大苦。
汝听食肉人，死堕阿鼻狱。
铁屋亦高广，八万由旬量。
四门猛火炎，南北皆交彻。
铁墙铁罗网，铁枷铁杻械。
一一火烧之，皆令其洞赤。
食肉受斯苦，亿百千万岁。
汝听煮肉人，堕镬汤地狱。
一万有二千，深广由旬量。
昼夜猛火然，涌涌汤常沸。
于中受大苦，一万七千岁。
汝听炙肉人，堕热铁床狱。
其狱有八千，纵广由旬量。
床下猛火烧，罪人卧其上。
心肝肉焦烂，一万二千岁。
汝听切肉人，死堕斫剉狱。
五百大力士，利刀斩罪人。
万段至微尘，业风吹更活。
如是终复始，一万二千岁。
汝听养群鸡，为贪肥肉者。
一鸡于一日，计食五百虫。
主人当半罪，同鸡堕地狱。
其狱盛热粪，八万由旬量。
人鸡俱入中，满五千万岁。
汝听捕猎人，安锵及设{左木右强}。
罥索安陷穽，利刃放鹰犬。
四边竞围合，逼逐杀众生。
死堕铁轴狱，方丈一万钉。
驱上轮一币，遍体万钉刺。
举身悉交彻，苦痛不可忍。
百千万岁中，受斯对报苦。
杀生食肉者，从诸地狱出。
受饿罗刹身，师子豺虎狼。
猫狸鸱枭鹫，唯捕新血肉。
众生各藏护，不令其得便。
饥火常烧心，念念思他肉。
由是恶熏习，大慈种永断。
设得生人中，残疾命短促。
愚痴谤因果，死还堕地狱。
佛说此语时，无量诸罗刹。
悲号誓断肉，及护断肉人。
汝今闻此经，云何不改过。
徒劳生为人，不及食人鬼。
慎莫烧山野，慎莫破堤塘。
莫伐有巢树，莫烧含蠹薪。
若见杀众生，方便常救护。
南无十方佛，大智德世尊。
我欲劝众生，舍酒求明慧。
如佛之所说，饮酒多过患。
八万尘劳门，三十五种失。
悉以酒为本，汝等应谛观。
酒酣心眩乱，六识尽昏迷。
君臣乖仪节，父子绝尊卑。
母女乱其风，礼检不能制。
如舍婆提国，有鸯掘摩罗。
酒醉淫泆母，因慈杀其父。
母复通外情，将刀复害之。
亦如莎伽陀，神通大罗汉。
因游支提国，渐到跋陀村。
彼有大毒龙，字庵婆罗提。
其龙甚暴恶，侵害彼村人。
罗汉神通力，降伏毒龙已。
村人思报恩，多设苏孔糜。
有女设糜已，忧其发冷病。
遂取水色酒，奉上大罗汉。
罗汉谓是水，饮已酒力发。
迷酒到寺门，衣钵弃余处。
醒时用神力，能伏大毒龙。
醉后如死人，不能伏蝦蟆。
世尊命罗汉，及诸比丘众。
至彼罗汉所，因兹制酒戒。
正法念经说，阎罗责置人。
将驱入地狱，先说如是偈。
酒能乱人心，令人如羊等。
不知作不作，如是应舍酒。
若酒醉之人，如死人无异。
若欲常不死，彼人应舍酒。
酒是诸过处，常能不饶益。
一切恶道阶，黑闇所在处。
饮酒到地狱，亦到饿鬼处。
行于玄生业，是酒过所诳。
酒为毒中毒，地狱中地狱。
病中之大病，是佛之所说。
若人饮酒者，无因缘欢喜。
无因缘而瞋，无因缘作恶。
于佛所生痴，坏世出世事。
烧解脱如火，所谓酒一法。
若人能舍酒，正行于法戒。
彼到第一处，无死无生处。
莫饮无明酒，能为众苦因。
声闻住明脱，犹是醉归人。
若是病苦时，应当观病本。
从痴有爱生，习业招病果。
耆婆尽道术，尚不能救疗。
岂有世药酒，而能瘥我病。
酒为放逸根，不饮闭恶道。
宁舍百千身，不毁犯酒戒。
宁使身乾枯，终不饮此酒。
假使毁犯戒，寿命满百年。
不如护禁戒，即时身磨灭。
决定能使瘥，我犹故不饮。
况今不定知，为瘥为不瘥。
作是决定心，心生大欢喜。
即护见真谛，所患即消除。
汝听酿酒家，死堕醎糟狱。
亦堕沸灰中，一万八千岁。
汝听沽清酒，死堕酒池狱。
满中如洋铜，入其中受苦。
汝听饮酒人，死堕灌口狱。
手自酌铜汁，昼夜灌其口。
汝听人将酒，逼劝持戒人。
死入冰池狱，八千万岁苦。
皮肉皆破裂，日夜百死生。
然后五百生，生辄无两臂。
汝听或强力，或时因戏笑。
持酒与僧尼，强伏令其饮。
死堕截膝狱，六百万岁中。
五百大力士，常截其两膝。
乃至过酒器，五百世无手。
常作螘虱形，曲蛆及蝇蚋。
痴执无知虫，一一五百世。
汝听吉陀婆，沽酒梳堕井。
罗汉饮其水，八万圣皆醉。
由是恼圣人，死堕锯床狱。
八万大劫中，常受锯解苦。
后出得为人，其身长三尺。
颜貌青黑色，耳鼻孔闭塞。
无眼唇褰缩，手足无十指。
何况破戒心，持酒逼他饮。
多见世愚人，逼他食酒肉。
自不能清净，都无羞耻心。
复将不净食，凌逼破他戒。
宁可断人命，莫破他善心。
杀命一死生，未必至三趣。
破戒失人天，及失解脱法。
汝听断酒肉，所得福德利。
有人持七宝，国城妻子施。
不如断酒肉，千万分之一。
乃至满大千，七宝持布施。
不如断酒肉，千万分之一。
假使为求福，锻金以为人。
其数百千万，持用广布施。
不如断酒肉，千万分之一。
假使有佛子，造幡华宝盖。
满三千大千，持用供养佛。
不如断酒肉，千万分之一。
犯之罪即重，持之福亦深。
善恶长形对，苦乐镇相寻。
及健速回首，早计各悛心。
莫待无常到，如瓶满自沈。
勉哉须努力，同侍七宝林。
滤水罗赋
白行简（唐代）

罗之名兮惟一，罗之用兮不同。彼以获禽为利，此以救物为功。彼夫天而圆其外，体乎道而虚其中。执拯溺之心，忘乎云鸟；表好生之德，及其水虫。观其膺用之初，裁成之始。利物提挈，顺时行止。夕挂于壁，若满月之在天；晓用于人，状圆荷之在水。尔乃匪虚实，如有无。心宁劳于凝滞，体非惮于沾濡。伊纱灯之护虫，则理齐而功倍；彼纶巾之漉酒，乃迹同而用殊。若夫气爽秋晓，景光春昼。临桐井之银床，近莲塘之玉甃。于是铜瓶倾写，金盆俯就。迸千点之珠光，垂一带之冰溜。初疑散丝之雨，洒绿云而乱飞；又似瀑布之泉，穿碧烟而下透。且夫环之劲铁，取其坚而不朽；幂以轻纱，取其疏而无漏。彰妙用于不凡，表深仁而善救。滤颜生之瓢，水欲饮而徐清；漉范令之釜，鱼将烹而获宥。然则开三面者，其仁未知；张一目者，其害有馀。曷若筛么虫而必碍，投勺水而皆虚。纵醯鸡为解罗之鸟，舍并鲋为漏网之鱼。斯则用资于生，不资于杀；仁在乎密，不在乎疏。夫以道存仁恕，水何大而不滤；物莫隐欺，虫何微而风遗。虽焦螟之生必全，有以小为贵者；江汉之流虽大，尽可一以贯之。功且知其至矣，用宁忧于已而。客有抚而歌曰：玉卮无当兮安可拟，风瓢有声兮不足比。惟滤罗之用也大哉，故去此而取彼。
襄城
徐徽（宋代）

胙土分茅奠此冈，金根玉韬总辉光。谁知三百馀年后，老树残蝉送夕阳。
偈一百二十首 其五十八
释怀深（宋代）

滔滔生死海无涯，绿鬓朱颜未足誇。五蕴山头云散后，不知明月落谁家。
平等会 本名相思会 继古韵
马钰（金朝）

信口便胡轰，不管无腔调。畅我情怀歌舞，一任人笑。还童返老。情在无忧恼。向妙处，下功搜，细勘校。琼浆恣饮，元气充来饱。锻炼神丹，无大无小。胎仙养就，捧出灵芝草。便自炫，这番儿，道决了。
次韵翁东叟知县见寄并简戴俊仲 其一
王十朋（宋代）

滥把江东蜀口麾，中原入望涕频挥。每嗟风俗愧东晋，那得功名如合肥。

贤士忧时尚家食，圣君求治正宵衣。腐儒老矣身多病，日日言归犹未归。
鹧鸪天 寄外
潘端（清代）

独倚纱窗画阁深。秋千架上月相侵。天街今夜凉如水，露滴芭蕉珠泪倾。

风淡淡，夜沉沉。那堪愁绪苦萦心。弹琴欲遣胸中闷，拨尽朱弦闷转深。
飞来览胜
朱琳（唐代）

归来赋就拥鹴裘，日傍青山访旧游。灵鹫远从云外出，瀑泉飞向峡中流。

渔竿满地非求鲤，金锁千峰不断牛。借问河阳花几许，种桃人已卧丹丘。
桃源图
郑思肖（宋代）

长城徭役苦咨嗟，澧水偷春隐岁华。有耳不闻秦汉事，眼前日日赏桃花。
句 其三
戴槃（宋代）

一樽溪上别，孤棹雨中行。
杂咏一百首·冀缺妻
刘克庄（宋代）

昔有二人贫，耕田与负薪。
朱妻恚求去，却妇敬如宾。
病骢马
罗隐（唐代）

枥上病骢蹄褭褭，江边废宅路迢迢。自经梅雨长垂耳，

乍食菰浆欲折腰。金络衔头光未灭，玉花毛色瘦来焦。

曾听禁漏惊街鼓，惯踏康庄怕小桥。夜半雄声心尚壮，

日中高卧尾还摇。龙媒落地天池远，何事牵牛在碧霄？
郑一送其母舅就禄临江因往长沙 其二
韩淲（宋代）

道林四绝初无恙，何必骚词抵死吟。我识輶车曾著记，潇湘流尽碧波心。
钗头凤 其二
俞樾（清代）

稽中散。从来懒。偶然偷吃胡麻饭。陈杯杓。同谐谑。

玉女投壶，月公行簙。乐。乐。乐。

芙蓉岓。茱萸畔。一年光景看看晚。东飞雀。南飞鹤。

投我琼瑶，报之红◆。薄。薄。薄。
韩康公挽词三首 其二
苏辙（宋代）

耆年时一二，新第阙西南。好客心终在，忘怀日纵谈。

规模人共记，风味我犹谙。谁是羊昙首，回车意不堪。
叠前韵答颖芝 其二
丘逢甲（清代）

廿载沈冥鸡失晨，九州求友鸟鸣春。过江人物谁伧父，度岭文章几逐臣。

缟颎纻逢吴季子，琴樽休负葛天民。韶光未老须行乐，明日飞花化陌尘。
袁同年过扬州递书并诗再次韵约同留维扬观春色
许及之（宋代）

一缄书札故人情，中有新诗字字清。邮置传来心已醒，秋镫读处眼偏明。

扬州路近帆能疾，瓜渚潮来水似生。少驻星轺问遗俗，春风生帐有诗呈。
蝶恋花
黄裳（宋代）

忽送林光禽有语。飞入遥空，失素归洲鹭。照处无私清望富。馀辉不惜人人与。

玉绳欲到中天路。且待飞觞，缓缓移琼步。花下影圆良夜午。东南楼上还相顾。
过鹞儿岭巡检司悼萧长史 其一
杨士奇（明代）

王门辅相真公选，老病思归竟不归。尽职总知行直道，爱身翻不蹈危机。

山笼晓雾深迷戍，滩响寒涛近绕扉。白首来经迁谪地，感怀惟有泪沾衣。
红云亭即事五首
方回（元代）

游观不在大，但取意疏恢。
积雨欣初霁，閒人偶独来。
目随新句转，萍殿去凫开。
无酒胜于酒，移时再茗杯。
赠翁承赞漆林书堂诗
萧项（唐代）

轺车故国世应稀，昔日书堂二纪归。手植松筠同茂盛，

身荣金纪倍光辉。入门邻里喧迎接，列坐儿童见等威。

却对芸窗勤苦处，举头全是锦为衣。
建邺即事
苏泂（宋代）

凄凄风雨病情怀，准拟东归事不谐。
买得扁舟如箬叶，又随明月过秦淮。
登兴国寺楼
贺铸（宋代）

怪槐风动绿鬅鬙，廊外时闻演梵僧。
怊怅无人共樽酒，可怜明月最高层。
禅人写真请赞十二首
释昙华（宋代）

者汉初无罪过，祗是头匾眼大。
虽然肚裹醒醒，开口便先话堕。
如斯出世为人，恰似大虫看水。
题竹岩卿镂冰集
陶梦桂（宋代）

一片好诗如片月，半生愁杀镂冰公。
多情误心苦为乐，众体疑於异却同。
向度手抄方刻枣，数茎发在已如蓬。
江湖醉墨争驰骋，谁识冉灯夜夜红。
春游南亭
韦应物（唐代）

川明气已变，岩寒云尚拥。
南亭草心绿，春塘泉脉动。
景煦听禽响，雨余看柳重。
逍遥池馆华，益愧专城宠。
怀明叔
赵蕃（宋代）

江天买得总输君，我亦当年作记人。
珍重平生一杯酒，又孤洲渚绿生春。
枕上作
晁说之（宋代）

年华又已暮，客恨更难裁。
寒雁背潮去，钟声随雨来。
离骚今我读，时命昔人哀。
但喜归期近，宁论白发催。
念奴娇 其三 坐间用韵赠朱守
赵善括（宋代）

腾茂飞英，分忧愿、自然风力。千里静，江山改观，羽旄增色。

林下风清公事少，笔端雷动奸豪息。听宴香、深处笑声长，文章客。

丹诏自，天边得。宣室对，君心忆。趁良辰高会，履珠簪碧。

和气回春徵酝酿，政声报最惟清白。看挥毫、万字扫云烟，吴笺湿。
永州四十里头偶赋题郡驿
李曾伯（宋代）

病躯羸马陟崔巍，扑面征尘抖擞开。
万古春愁借山隔，几番风信把花催。
染成湘泪笑邻竹，飘作寿妆辱梅。
捻尽吟髭无奈困，亟呼茗碗胜村醅。
中卫
张谦宜（清代）

山势东南尽，河流西北斜。旋风高折树，烈日下蒸沙。

斥土无萤火，炎天有柳花。田淤香稻叶，水冷细芹芽。

虎迹连荒车，驼鸣急暮笳。孤城开四术，板屋列千家。

烽接临洮塞，星冲北望槎。青酥三接酒，紫雪九烝茶。

马市雕题译，浮屠驯象车。佛曾分舍利，龙亦载袈裟。

礼视和亲重，装如报聘奢。降王收部曲，堠骑射亭鸦。

四姓归都护，三边付押衙。秦兵方嚄唶，齐客正咨嗟。

倚剑崆峒外，垂纶瀚海涯。壮心愁岁晚，秋色上蒹葭。
蓟门烟树
金幼孜（明代）

野色苍苍接蓟门，淡烟疏树碧氤氲。
过桥酒幔依稀见，附郭人氤远近分。
翠雨落花行处有，绿阴啼鸟坐来闻。
玉京尽日多佳气，缥缈还看映五云。
齐天乐 题湘烟阁秋蝶扇子
叶大庄（清代）

疏篱一抹斜阳暝，寒花褪红谁省。病翅销香，残衣坠艳，禁得几番宵冷。

呼茶强饮。正绣被霜凄，华灯雨警。话到南朝，画中金粉些儿影。

商声吹得梦懒，又断云流水，苍凉诗境。绿剩苏畦，黄遗菊圃，帘外相思人静。

罗浮酒醒，记婪尾秋光，消除俄顷。付与西风，药阑眠夜永。
水龙吟（辛亥安晚生朝）
刘克庄（宋代）

祁公一度貂蝉，先生三度貂蝉了。燔柴升辂，银蟾烛夜，金乌腾晓。喜动龙颜，瑞班虹玉，归功元老。纵擎天力倦，明农心切，先还取、中书考。

末著留侯难办，算除非、烦他商皓。紫芝产遍，赤松待久，何时高蹈。人世无过，鱼羹饭美，布衾铭好。待角巾东路，蹇驴北阜，伴公游钓。
槛虎行
方岳（宋代）

风低黄芦雪模糊，南山夜猎生於菟。
铁衣槛至元巾府，犹自舑於磨牙须。
府公起仰自除馆，刻桷丹楹齐栅断。
分栋骁雄上下番，汛埽蠲明节寒暖。
一铺兵十人，一饭肉十斤，
日费少府如千缗。惟恐不饱撩怒嗔，
一旦出柙谁能踆。君不见有尨狺狺守门户，
舐糠累累奈何虎。
欹枕
郑谷（唐代）

欹枕高眠日午春，酒酣睡足最闲身。

明朝会得穷通理，未必输他马上人。
贺新郎（为真主堂寿）
戴复古（宋代）

说与黄花道。九秋深、三光五岳，气钟英表。金马玉堂真学士，蕴藉诗书奥妙。一一是、轻纶才调。斟酌古今来活国，算忠言、谠论知多少。又入奏，金门晓。

朝回问寝披萱草。对高堂长说，一片君恩难报。更待痴儿千载遇，膝下十分荣耀。趁绿鬓、朱颜不老。整顿乾坤济时了，奉板舆、拜国夫人号。可谓忠，可谓孝。
寄畅园二十咏 其十七 爽台
秦耀（明代）

晓起昐青苍，天空绝尘坱。排闼两山开，轩窗致高爽。
谢蔡十八丈相示诗卷
李覯（宋代）

昔年多幸枉高轩，示我新诗累百篇。
使君即时还赵璧，梦魂今尚忆钧天。
据鞍马援谁云老，陋巷颜回始是贤。
桂树寒山风景好，近来应更有长编。
感旧赋附歌
岑参（唐代）

东海之水化为田，北溟之鱼飞上天。城有时而复，陵有时而迁，上固常矣，人亦其然。

观夫陌上豪贵，当年高位，歌钟拂天，鞍马照地，积黄金以自满，矜青云之坐致，高馆招其宾朋，重门叠其车骑。

及其高堂倾，曲池平，雀罗空悲其处所，门客肯念其生平？

已矣夫！世路崎岖，孰为后图？岂无畴日之光荣，何今人之弃予。

彼乘轩而不恤尔后，曾不爱我之羁孤。叹君门兮何深，顾盛时而向隅。

揽蕙草以惆怅，步衡门而踟蹰。强学以待，知音不无。

思达人之惠顾，庶有望于亨衢。
初夏
陆游（宋代）

江乡初夏暑犹轻，霁日园林有晚莺。
聊置尊罍师北海，尽除屏障学东平。
绿槐露湿单衣爽，红药风翻病眼明。
每感流年成绝叹，白头自笑未忘情。
战国策·魏策四
刘向（两汉）

魏王欲攻邯郸，季梁闻之，中道而反，衣焦不申，头尘不去，往见王曰：“今者臣来，见人于大行，方北面而持其驾，告臣曰：‘我欲之楚。’臣曰：‘君之楚，将奚为北面？’曰：‘吾马良。’曰：‘马虽良，此非楚之路也。’曰：‘吾用多。’臣曰：‘用虽多，此非楚之路也。’曰：‘吾御者善。’此数者愈善而离楚愈远耳。今王动欲成霸王，举欲信於天下。恃王国之大，兵之精锐，而攻邯郸，以广地尊名，王之动愈数，而离王愈远耳。犹至楚而北行也。”
龙游王丞相过寓居 其二
范浚（宋代）

能事知君不负丞，况逢令长著贤声。同心坐了公家事，那肯空书纸尾名。
春暮对雨
刘得仁（唐代）

春暮雨微微，翻疑坠叶时。气蒙杨柳重，寒勒牡丹迟。

未夕鸟先宿，望晴人有期。何当廓阴闭，新暑竹风吹。
羽林骑闺人
王维（唐代）

秋月临高城，城中管弦思。离人堂上愁，稚子阶前戏。

出门复映户，望望青丝骑。行人过欲尽，狂夫终不至。

左右寂无言，相看共垂泪。
腊月
王禹偁（宋代）

腊月滁州始觉寒，年丰岁暮郡斋闲。
官供好酒何忧雪，天与新诗合看山。
日照野塘梅欲绽，烧回荒迳草犹斑。
吏人散後无公事，门戟森森夕鸟还。
再赴襄阳辱宣武相公贻诗今用奉酬
李逢吉（唐代）

解韨辞丹禁，扬旌去赤墀。自惊非素望，何力及清时。

又据三公席，多惭四老祠。岘山风已远，棠树事难追。

江汉饶春色，荆蛮足梦思。唯怜吐凤句，相示凿龙期。
金丹诗诀 其六十六
陈楠（宋代）

一月三旬一日同，修丹法象夺天功。交加二八为丹母，望远徒劳觅虎龙。
感述效涪翁体 其一
陈作霖（清代）

少时好博情不专，晚年学道忘蹄筌。日长掩书不复读，森然万象来我前。

后生问我何宗旨，笑而不答坐隐几。秋深闻得木稚香，乃知吾无隐乎尔。
侯书记二子席上乞诗遂赠
李复（宋代）

植蒿不为栋，豢豚不成虎。
本非英特姿，虽长何足数。
男儿生堕地，便要立门户。
谢凤炳有毛，羊豹兆于乳。
探根咀其芽，已足知甘苦。
吾党有侯生，高门映东鲁。
翘然出二子，发祥自其祖。
小儿肌骨明，珠光照合浦。
大儿神宇深，崇鼎气象古。
学作四韵诗，已无近俗语。
燃灯夜读书，义颇识其{物勿换角}。
来客见尽倾，喜欢立如堵。
积庆固有获，力穑刈麰稌。
人知须有成，青云张步武。
惜吾已老矣，异日众必睹。
过四望山
洪咨夔（宋代）

人远鹭孤立，湖平天四垂。
柂移舡解语，帘舞酒求知。
望眼倾三笑，骚吟寄九思。
今宵吾计得，解鳖荐鸱夷。
塞上
寇准（宋代）

春风千里动，榆塞雪方休。
晚角数声起，交河冰未流。
征人临迥碛，归雁别沧州。
我欲思投笔，期封定远侯。
送刁纺推官
欧阳修（宋代）

翘翘名家子，自少能慷慨。尝从幕府辟，跃马临穷塞。

是时西边兵，屡战辄奔溃。归来买良田，俛首学秉耒。

家为白酒醇，门掩青山对。优游可以老，世利何足爱。

奈何从所知，又欲向并代。主人忽南迁，此计亦中悔。

彼在吾往从，彼去吾亦退。与人交若此，可以言节槩。
阙题
李浩（唐代）

飞阁崚嶒倚碧空，僧来幽独只鸣钟。寒潭夜映藤萝月，虚谷香摇贝叶风。

白鹿有时仙驭石，青山无伴鹤窥松。兴狂满地堪游赏，直叩岩扉第一峰。
种花
沈辽（宋代）

世事流光同一污，天涯白发未还家。慇勤更种庭前草，为看秋来一似花。
买陂塘 赠徐孟祥用梦庵先生韵
沈禧（元代）

爱雪堂、面湖依壑，望中一碧千顷。波光倒浸云山晚，风荡不晶帘影。尘迹迥。有牧唱樵歌，宿酒频惊醒。闲□钓艇。傍蓼岸芦汀，盟鸥狎鹭，适尽闲边兴。漫修省。我已乐天知命。何妨箪食瓢饮。尽将得失付无言，有酒且须觞咏。开三径。彷佛似、柴桑松菊何愁冷。优游晚景。白云如肯容分，便当卜筑来共此中隐。
明妃曲
彭华（明代）

抱得琵琶不忍弹，胡沙猎猎雪漫漫。
晓来马上寒如许，信是将军出塞难。
寄郭祥正
郑獬（宋代）

天门翠色未饶云，姑孰波光欲夺春。
怪得溪山不寂寞，江南又有谪仙人。
元举希范见和佳篇皆有怀归之意颇合鄙趣因次元韵
张守（宋代）

湖海关幽梦，峰峦想翠氛。诗囊闲事业，禅衲旧知闻。

白简留任昉，玄文付子云。飞潜俱有适，物理听群分。
山中玩白鹿
施肩吾（唐代）

绕洞寻花日易销，人间无路得相招。

呦呦白鹿毛如雪，踏我桃花过石桥。
奉和御制庆先后升祔礼成
夏竦（宋代）

事地有严彰至德，显亲为重化含生。永怀慈景心追孝，载举鸿仪月就盈。

徽册钦崇昭懿铄，太宫祇祔极诚明。黄彝进裸精衷达，小吕登歌茂礼成。

式宴外庭均大庆，受釐恭馆洽维祯。薰弦远播思齐颂，亿载垂鸿廓帝纮。
残句：
王禹偁（宋代）

刺史好诗兼好酒，山民名醉又名吟。
次韵汪庭芝投赠
方回（元代）

鱼龙仙派古来闻，南渡枢臣七世孙。
幸不幸间身且隐，玄之玄处道常尊。
惜閒剩读真书传，入静时思旧户门。
送往恤孤尚留意，亦防公议恐无恩。
代简国清老惠梅
曹勋（宋代）

梅从云坞冷摇春，玉雪浮香不着尘。
愚谷斩新肯拈出，一时全露法王身。
寄唐异山人
魏野（宋代）

不见琴书友，相思二十秋。
能消几席别，便是一生休。
未得云迎步，还应雪满头。
何时各携杖，竟去会嵩丘。
诗九首托南剑刘教寻亦周墓焚之 其九
赵文（宋代）

刺血题诗寄阿侬，断肠五十五衰翁。此诗到是衰翁到，此血由来与汝同。
雨后再过山庄述怀呈雪湖六首 其四
谢迁（明代）

前溪返炤入渔船，老鹤归巢倦欲眠。树杪岚光停落日，雨馀水色共长天。

身方自在重茅屋，家未全贫足芋田。时觉清风生两腋，凌云气在欲轩然。
妙高仁禅师赞
释德洪（宋代）

春风入其肺肝，秋色漱其毛骨。名飞缙绅之间，身卧云泉之窟。

岳顶凤之真子，僧中龙之的孙。吹彻风前无孔笛，露香和月落纷纷。
酬吕明父学士
陈师道（宋代）

当日功名指顾收，一言悟主过千秋。
去登霄汉如平地，归到云山尚黑头。
解组行参莲社客，挥金坐揖醉乡侯。
谢公不为苍生起，拥鼻重来可自由。
寿阳罢郡日，有诗十首，与追怀不殊，今编于
李绅（唐代）

垂阴敢慕甘棠木，附干将呈瑞木符。十步兰茶同秀彩，
万年枝木表皇图。芟夷不及知无患，雨露曾沾自不枯。
好住孤根托桃李，莫令从此混樵苏。
行者下火
释怀深（宋代）

汝幼入空门，方年二十五。须发尚未除，幼身今日去。

脱下布直裰，休问温州路。
余所居连超然自见轩日多啜茶其上二首 其一
释德洪（宋代）

三生事办吾知要，一室香凝独掩门。睡足便惊清昼夜，火红消尽白灰存。

巷无俗驾蚁纷绕，邻有高人玉粹温。隐比价膺犹可愧，会茶时复到幽轩。
偈颂二百零五首
释正觉（宋代）

端公问处来，径直勿迂回。
善财处处逢弥勒，弹指作声楼阁开。
禽言·日中乌
罗公升（宋代）

日中有痴乌，食日疗饥腹。
不省日无光，此身难驻足。
病中再继前韵书怀
吴芾（宋代）

暌违行十日，日抱负薪忧。
已疾无良药，呼医到别州。
不堪当剧暑，渐喜近新秋。
痛定因追念，从生若缀旒。
秋兴 其一
张九成（宋代）

秋意入茅屋，杖策登平原。落日衔西山，一川顿明鲜。

萧萧江上竹，溜溜岩下泉。我生本閒放，胡为此拘拳。

身世两相违，于今六十年。勇退未为怯，锐进岂其贤。
山居
丁谓（宋代）

峒口清香彻海滨，四时芬馥四时春。
山多绿桂怜同气，谷有幽兰让后尘。
草解忘忧忧底事，花能含笑笑何人。
争如彼美钦天圹，长荐芳香奉百神。
颂古四十八首
释慧开（宋代）

狗子佛性，全提正令。
缠涉有无，丧身失命。
麦田
杨万里（宋代）

无边绿锦织云机，全幅青罗作地衣。
个是农家真富贵，雪花销尽麦苗肥。
中书秋日有怀青社旧游因书一首
寇准（宋代）

掖垣秋色生鸡树，忽忆青丘感旧情。
曾倚西楼吟暮雨，数峰寒碧绕高城。
玉梁道中杂咏
罗与之（宋代）

一别三会峰，转烛阅半纪。
山根石上苔，已没旧屐齿。
摩挲青青松，彼树犹如此。
睠言枕清流，为洗嚣尘耳。
赠刊生林玉
吾丘衍（元代）

我爱林生刻画劳，能于笔意见纤毫。牙签小字青铜印，顿使山房索价高。
赠吴处士棋
潘阆（宋代）

昔日长饶国手先，如今多病卧林泉。
有时閒倚青松笑，犹忆曾输一著玄。
廞庭自三山送荔枝分韵得缃字
刘学箕（宋代）

炎精孕秀储气详，荔枝结实魁群芳。
我有犹子客南服，千里眷念情不忘。
星驰走寄一千颗，伏暑火炽劳取将。
筠篮初开气芬溢，稍觉四座浮清香。
骊珠璨烂光夺目，琱盘饤饾罗满堂。
先庙未献不敢嗅，色味虽鲜那敢赏。
少须祀毕分送似，宾友拉至纷攫攘。
降囊初剥拆霞缕，玉脸旋堂绽流天浆。
手持奈此水晶粒，地积更诧云锦裳。
海乡因记少日好，绕树食{左口右稻去禾}高价偿。
婆娑碧绿拥平野，丹苞縠皱晖朝阳。
初惊星火争燿熠，久讶彩凤争翱翔。
薰风吹开碧云叶，绿水宛类翻頳鲂。
只今老大将底用，食此感激意故长。
君不见方红陈紫列绀缃，三十二品裁中郎。
丁香核小味甘洁，何似钗头十八娘。
天生美实限南北，长安路远价愈强。
只今生食享至味，不数家渍监蒸方。
又不见宣靖文物全盛时，贡输不减开先唐。
輶车从横绣衣使，海内骚动封纸黄。
妙品人家那可得，置以走辙加浮航。
似闻供上祗纤悉，往往尽入公侯王。
骊山往事不古监，艮岳驯致烽烟狂。
祗今故老尚能说，空使悲愤萦肝肠。
书生不负医国手，赋成何日奏明光。
不如且唤呈姬辈，笑擘轻红入醉乡。
题朱惟四新构峡山清音楼二首 其一
邓云霄（明代）

岩栖不用买山金，新构危楼面碧岑。静对飞泉鸣片玉，如听仙碧响空林。

潺湲入夜醒尘梦，淅沥乘风和朗吟。最爱禅堂钟磬寂，四山猿鸟尽知音。
宁浦书事六首 其三
秦观（宋代）

南土四时尽热，愁人日夜俱长。安得此身作石，一齐忘了家乡。
读易
王守仁（明代）

囚居亦何事？省愆惧安饱。瞑坐玩《义易》，洗心见微奥。

乃知先天翁，画画有至教。包蒙戒为寇，童牿事宜早。

蹇蹇匪为节，虩虩未违道。《遁》四获我心，《蛊》上庸自保。

俯仰天地间，触目俱浩浩。箪瓢有馀乐，此意良匪矫。

幽哉《阳明》麓，可以忘吾老。
吴秀才
王十朋（宋代）

东君次第染群芳，更与南枝别样妆。水涨春洲浮鸭绿，日烘花脸带鹅黄。

雪中琼蕊不多办，酒后玉肌无此香。玉润冰清总佳士，驿筒相继赠春光。
大人生朝代诸儿五首以春风花草香为韵 其四
项安世（宋代）

何物堪为寿，清宵桂花好。月殿转香风，云根长瑶草。

金为碧海波，玉作青天道。万古镇扶疏，不逐秋风老。
都梁十景诗 龟山寺晚钟
米芾（宋代）

龟峰高耸接云楼，撞月钟声吼铁牛。一百八声俱听彻，夜行犹自不知休。
浣溪沙
范成大（宋代）

催下珠帘护绮丛。花枝红里烛枝红。烛光花影夜葱茏。

锦地绣枝香雾里，珠星璧月彩云中。人间别有几春风。
林间石
林逋（宋代）

入夜跏趺多待月，移时箕踞为看山。
苔生晚片应知静，云动秋看合见闲。
瘦鹤独随行药后，高僧相对试茶间。
疏篁百本松千尺，莫怪频频此往还。
代简答夏肯父
戴复古（宋代）

六七十里不为远，百书不如一会面。
之子相期十日间，要与梅花并相见。
归来堂辞
袁华（明代）

翼翼兮新堂，高明兮孔扬。眷青龙兮东下，览凤凰兮南翔。

堂中龙人兮金玉其相，入直承明兮近日月之清光。

踰河湟兮度陇蜀，历井陉兮上太行。瞻白云兮孤飞，怅万里兮游子。

羌弭节兮县车，升斯堂兮奉甘旨。斑衣兮被被，列曾玄兮济济。

舞婆娑兮称兕觥，乐怡愉兮岂弟。新堂兮翼翼，旅楹有闲兮孔安且硕。

繄千秋兮万年，子子孙孙兮期永保而无斁。
佛舍利塔
戴栩（宋代）

海天五月气阴清，单绤无功絮有情。
踏半浮屠见沧海，风摇铃铎是商声。
离郡五绝 其二
刘克庄（宋代）

既收其印绶，犹送以车船。回首柱下史，江边更可怜。
分直玉堂有怀
程公许（宋代）

儤直稍宽庚伏暑，传宣来自玉皇家。
冰盘满掬三危露，金榼频{奭斗}九醖霞。
衙鼓骤惊行抱牍，索铃犹误吏催麻。
叵堪厨酿甜如密，漫倚桥栏看水花。
宿村家
钱之青（清代）

入夜投村路，家家列炬迎。长官无善政，父老自多情。

敢谢盘中黍，相期垄上耕。夜阑闻笑语，今岁喜丰盈。
挽李主簿长民二首
廖行之（宋代）

蚤擅湘中二妙声，一官政尔为亲荣。
倦游未试胸中蕴，苦学徒遗身后名。
踵武世科知有子，尽心色养足生平。
可堪膝下称觞处，不见伯仁贤弟兄。
日暮游东涧 其五
释重显（宋代）

极目生晚照，蓬莱匪仙境。钓得十二鳌，重来谢孤影。
建隆乾德朝会乐章二十八首 其一 群臣第一盏毕作《玄德升闻》。
郊庙朝会歌辞（宋代）

治定资神武，功成显睿文。贡输庭实旅，朝会羽仪分。

偃革千年运，垂衣万乘君。孰知尧舜力，明德自升闻。
李粹伯挽章二首
陈造（宋代）

今代论时杰，如公未易量。
冰壶钟器质，绣段粲文章。
遂郁鸾台望，俄成马鬣藏。
忠贤如此尔，天意竟茫茫。
赠晦叔忆梦得
白居易（唐代）

自别崔公四五秋，因何临老转风流。归来不说秦中事，

歇定唯谋洛下游。酒面浮花应是喜，歌眉敛黛不关愁。

得君更有无厌意，犹恨尊前欠老刘。
吟秋七律七首 其二 秋色
张懋勋（清代）

一幅丹青属化工，夕阳衰草望无穷。秋痕原野休嫌淡，春梦莺花本是空。

蒿岸霜飞争鬓白，枫林叶落妒花红。萧条极目情无尽，魂断迷离烟雨中。
十月二十六日三偈
范成大（宋代）

窗外尘尘事，窗中梦梦身。
既知身是梦，一任事如尘。
避寇即事十二首 其八
左纬（宋代）

转徙不知处，乱山逢掩扃。断崖飞虺蛰，枯木乱鸦腥。

莽苍人烟灭，黄昏鬼火青。夜寒长饮泣，安得壮夫听。
程言聚散有感次前韵
陈造（宋代）

步趁游人欢意长，谁交莺燕强雌黄。
凭栏凝伫多佳丽，底羡簪花醉洛阳。
过鉛山江口
杨万里（宋代）

下却诸滩水渐平，舟行已远上饶城。
酒家便有江乡景，绿柳梢头树玉瓶。
游陆公祠十首 其四
陈虔安（清代）

酒罢残杯在，还家竹径通。芦花云子白，枫树雪儿红。

事业闲身外，河山醉眼中。满头皆插菊，归去一帆风。
奏玉轩
何准道（明代）

一轩万竹中，四际留空碧。好鸟鸣高林，悠然淡晨夕。

物象自清旷，幽光散几席。时复闻朱丝，玄鹤翔素壁。

灌木静吟秋，焚香时读易。托契在清溪，俯仰观今昔。
湖山
陆游（宋代）

坡陀度小岭，轩豁见平湖。
但醉梅花下，民家酒可沽。
次程南仲韵 其二
杨公远（宋代）

生意窗前草不除，翛翛苍玉自扶疏。贫将入骨谁怜我，富欲掀天命属渠。

学圃频观种树传，杜门几似绝交书。有时间有过从者，分席非樵即是渔。
小金山留别 其一
区越（明代）

山寺悬登客住船，晚逢佳景亦延缘。潮生远海风行地，云扫长空月满川。

浩笑出门真万里，重期促席是何年。平生亦有忧劳念，总为浮名恐不然。
代上谯太尉
刘过（宋代）

叮咛天语听传呼，吒咤雷霆压万夫。
泽国使临殊玉节，彤墀香近惹金炉。
庆逢龙跃风云阔，职有蝉聊父子俱。
援手坠渊馀事耳，故人有子在泥途。
师子颂贺新住持
成鹫（清代）

大哉大法王，出为众生父。大哉大师王，生为百兽主。

法王师子王，不隔毛头许。谛观法王法，请听师子语。

师子初生时，周行方七步。师子学语时，嚬呻振威怒。

师子转身时，返掷还超距。师子独行时，彳亍无伴侣。

师子出山时，鬼神默诃护。狮子奋迅时，波旬生恐怖。

师子踞座时，龙象如环堵。师子蹴踏时，野干神气沮。

有耳闻未闻，有目睹未睹。咸聆师子吼，快观师子舞。

师子舞若何，神力庄严具。一舞入法界，再舞净法土。

三舞转法轮，四舞酬法乳。五舞吹法螺，六舞击法鼓。

七舞布法云，八舞施法雨。九舞转法灯，十舞弘法绪。

师子慧命长，师子法身固。宝山大好山，午天正亭午。

徽猷振古今，威光耀寰宇。师子复师子，记莂生补处。

千秋巩化城，天龙领八部。万古演法音，频伽及鹦鹉。

顽牛老更顽，头角无所取。长歌寄法筵，灯笼触露柱。

应作如是观，应作如是举。要识师子真，须明向上句。
和三兄游桃花灵云寺元韵
钱淑生（清代）

数声钟动下遥岑，知是桃花古寺林。溪水消馀半篙浅，春云浓寺一峰深。

茶烹雀舌留新味，树拥龙鳞接晚阴。为问游人诗思好，清吟可有出尘心。
春归
潘高（明代）

不识春从何处归，空余春酒渍人衣。墙腰日色投西下，风脚杨花带北飞。

筋力自知垂老异，欢娱偏恨故人稀。凭高望远情何极，独坐吟诗卧翠微。
扬之水
佚名（先秦）

扬之水，白石凿凿。素衣朱襮，从子于沃。既见君子，云何不乐？
扬之水，白石皓皓。素衣朱绣，从子于鹄。既见君子，云何其忧？
扬之水，白石粼粼。我闻有命，不敢以告人。
乙丑秋七月奉命册封琉球旋擢右赞善纪恩 其二
赵新（清代）

头衔竟许冠群仙，一品还叨赐服鲜。恋阙仍依天尺五，乘槎直指水三千。

贻来珠玉多新咏，梦到蓬莱亦夙缘。犹有支机堪乞否，君平早已识张骞。
双忠庙
陈洸（明代）

灵威恒著万年容，香火于今尚爇红。死节睢阳人有几，效忠唐室世难同。

云雷百战须眉壮，安史千军瘴疠空。古庙已昭山麓上，不辞杯酒酹英风。
示禅人 其二
释慧远（宋代）

一句全提绝类伦，万机不到始通津。道人别有遮天眼，四海无家总是亲。
顾季狂见过狂谈竟月於其行也诗以赠之 其一
王世贞（明代）

双眼中原合，初从故国开。雌黄月旦口，雄白古今才。

碣石将天去，巴江引雪来。嗒然吾隐几，尔辨亦悠哉。
满江红（和吴季永侍郎见寄）
吴潜（宋代）

乍雨还晴，正轻暖轻寒帘幕。时怅望、故人烟水，鹭翻鸥落。老去可堪离恨结，新来转觉吟情薄。况等闲、客里送年华，成挥霍。

天一顾，西南角。人万里，风埃阔。笑长卿归蜀，锦衣徒著。不是等闲螳臂怒，也休刚道鸡声恶。但千年、往事误平凉，今番莫。
听雨
陈藻（宋代）

逋负关心籴谷偿，麦苗准拟贴春粮。连宵不寝听微雨，错喜檐花滴数行。
饮易士美宅咏瑞香花分韵得春字二首 其二
钟芳（明代）

小物经霜耐，漫观知帝仁。根荄随定分，梅柳自争春。

未萼先含媚，无言亦动人。沉沉梁苑夕，吟赏萃儒绅。
与舍弟别舟岸间相望感汉成咏
曾巩（宋代）

涕泪昨辞亲，酸心今别子。
舟陆空相望，掺袂即千里。
司徒侍中杜公挽辞三首 其三
韩琦（宋代）

哲人何永逝，天理此难忱。子谨新遗札，家无旧赐金。

可传清白业，未足太平心。讣至悲尤动，忘年顾遇深。
巾山广轩
胡宗哲（宋代）

昔人亭榭久荒残，今复高轩峙翠峦。眺望可周千里景，宴游非止一时欢。

楼台远近看如画，日月高低转似丸。最好使君登览罢，夕阳群骑簇雕鞍。
戍楼角
王九思（明代）

袅袅空中云，隐隐楼上角。西风吹不断，时向云边落。
送柯奇纯疏病南还
郑岳（明代）

李泌名方起，休文病转萦。望乡愁思减，去国宦情轻。

江净孤帆影，天寒落叶声。乌山深筑室，坐养寸丹成。
望绵山
刘纶（清代）

落日在马首，山色青绵绵。上有禁烟树，下有旌善田。

五蛇一乾禁，明信夫何愆。遗荣怨未平，矫时或过焉。

我欲望南山，径路抑已偏。我欲望北山，猿鹤还可怜。

不才愧持禄，文身以贪天。振策遵前涂，空歌《招隐》篇。
惊栖曲
张咏（宋代）

天昏昏，月娟娟，
惊栖之乌伊哑而翩翾。岂非海寒天风恶，
扶桑而折枝巢落。又非鵰鹗之不仁，
邓林何苦难容身。吁嚱哉，
雏雏弄翼出蓬蒿，欲就鸾凰高垒巢。
安巢待何时，平林容低枝。
低枝苦贱良可越，却厌争飞笑鹈鴂。
星稀夜寒啼转多，恐作枝间断肠血。
人生功名难与期，听之永夜生忧思。
援琴欲理惊栖曲，调苦声悲不相续。
洞庭春色 送华吏部凰超公入华孝子祠
钱肃润（明代）

我过堂前，一翁危坐，凛若明神。看头颅如雪，居然总角；

丰容柔娈，未琢天真。俄报一翁堂下至，俨肃肃，峨冠博带身。

群相羡，是先朝故老，当代完人。

溯源厥惟曰孝，孝子后更有忠臣。叹发肤顶踵，皆君之赐：全归全受，且慰吾亲。

国破君亡何所有？留一发，聊将挽万钧。那知后日，祠坛配祀，俎豆莘莘。
戏答仇梦得承制
黄庭坚（宋代）

仇侯能骑矍铄马，席上亦赋竞病诗。
玄冬未雷苍蛇卧，玉山无病天马饥。
三天荷戈对摇落，十倍乞弟亦可缚。
何如万骑出河西，捕取弄兵黄口儿。
华亭百咏·罗汉院
许尚（宋代）

邃宇中何有，台山五百尊。
云何困人力，金像总尘昏。
天净沙·冬
白朴（元代）

一声画角谯门，半庭新月黄昏，雪里山前水滨。竹篱茅舍，淡烟衰草孤村。
岁暮
陆游（宋代）

吴中寒气薄，岁暮亦和风。
移树来村北，寻僧渡港东。
露葵收半绿，霜稻杵微红。
一饱无余念，吾生正不穷。
咏鹤 其七
陈士荣（清代）

疏风吹下夜森沈，彷佛箫音起碧岑。阆苑有书犹未附，网罗何碧漫相侵。

天教松月同昏晓，地许沧江共古今。更有仙踪不到碧，一群清影自追寻。
题欧公厅前两鹤
刘攽（宋代）

明公真爱鹤，相鹤选仙骨。遂令千金姿，为君轩墀物。

啄腥岂复辞鸡群，铩翼欲比凫鹥驯。聆音发舞似矜客，避寒孤警将依人。

吾闻芝田逸翮不如此，世上悠悠谁识真。
题所藏赵清献公梅花图
蔡士裕（宋代）

鹅溪白茧光昭回，上实罗浮山南绝壁之寒梅。
霜台铁面太孤峭，槎牙诘曲可望不可摧。
我疑华光道人云水绝，为花缚神惟有月。
胸中若无一片冰雪心。焉能写此万古冰雪骨。
寄题山阴徐氏林亭三首 其三 小华阳亭
谢翱（宋代）

句越山中长木莲，华阳仙女此餐烟。松花飘落无寻处，都在徐君剑树边。
杂曲歌辞。昔昔盐。空梁落燕泥
赵嘏（唐代）

春至今朝燕，花时伴独啼。飞斜珠箔隔，语近画梁低。

帷卷闲窥户，床空暗落泥。谁能长对此，双去复双栖。
虽然吟五首
方回（元代）

屋上炊烟屋下灯，客来汲井具瓶绳。
虽然此是寻常物，一是承平见不能。
次韵韦深道独乐堂十绝 其六
周紫芝（宋代）

鬻钱走京师，我笑员半千。玉阶求自试，北牖输高眠。
不寐
李覯（宋代）

四壁空空绝语声，困来终是睡难成。
孤灯要与人相背，寒漏苦教天不明。
累月故园无信息，几般闲事恼心情。
别愁若解生华发，一夕应添一万茎。
胜胜慢（和张文伯木犀）
王之道（宋代）

菊团封绿，莲萼凋红，萧然独见芳姿。短墙高榭，疏筠怪石偏宜。香遍秋风到处，微雨过、清露零时。花阴下，称笺毫唱和，杖屦追随。

曷似江头竹外，凌霜犯雪，岁晚争奇。夕赏朝吟，劝秋莫放离披。细看石B53E玉茗，叶纵似、风韵输伊。最好处，拥新妆、临鉴碧溪。
蚤
蒲寿宬（宋代）

疾跳若幻术，常笑虱缝拘。动致磨齿牙，害止搔皮肤。

纤芥何足云，有人饲于菟。
常山道中 其一
赵蕃（宋代）

桃李成阴麦有花，笋舆咿哑我还家。谬恭莫望临邛令，雨后东陵宜种瓜。
渔家傲 口浦澄霞
沈禧（元代）

浩渺湖边三万顷。无风帖帖平如镜。更好晚晴霞弄影。天宇净。望空一抹胭脂凝。紫锦红绡空茜靓。纡蓝□碧祥光莹。余晕飘摇斜复正。堪唱咏。落霞孤鹜遥相并。
良月既望忆仲通宰公兼寄君平察推
曹伯启（元代）

閒登黄鹤旧矶头，万顷烟波起暮愁。想像故人心似我，汉阳门外望南楼。
自城南傅家村归
王绍燕（清代）

晚自城南十里归，酿霜天气冷侵衣。三间茅屋炊烟起，一带寒林落叶稀。

世事尽从流水去，客心翻逐暮云飞。不贪秉烛游清夜，尚有流光月照扉。
答卢谌诗
刘琨（魏晋）

厄运初遘。
阳爻在六。
干象栋倾。
坤仪舟覆。
横厉纠纷。
群妖竞逐。
火燎神州。
洪流华域。
彼黍离离。
彼稷育育。
哀我皇晋。
痛心在目。
天地无心。
万物同涂。
祸淫莫验。
福善则虚。
逆有全邑。
义无完都。
英蘂夏落。
毒卉冬敷。
如彼龟玉。
韫椟毁诸。
刍狗之谈。
其最得乎。
咨余软弱。
弗克负荷。
愆衅仍彰。
荣宠屡加。
威之不建。
祸延凶播。
忠陨于国。
孝愆于家。
斯罪之积。
如彼山河。
斯衅之深。
终莫能磨。
郁穆旧姻。
嬿婉新婚。
不虑其败。
唯义是敦。
裹粮携弱。
匍匐星奔。
未辍尔驾。
已隳我门。
二族偕覆。
三孽并根。
长惭旧孤。
永负冤魂。
亭亭孤干。
独生无伴。
绿叶繁缛。
柔条修罕。
朝采尔实。
夕捋尔竿。
竿翠丰寻。
逸珠盈椀。
实消我忧。
忧急用缓。
逝将去矣。
庭虚情满。
虚满伊何。
兰桂移植。
茂彼春林。
瘁此秋棘。
有鸟翻飞。
不遑休息。
匪桐不栖。
匪竹不食。
永戢东羽。
翰抚西翼。
我之敬之。
废欢辍职。
音以赏奏。
味以殊珍。
文以明言。
言以畅神。
之子之往。
四美不臻。
澄醪覆觞。
丝竹生尘。
素卷莫启。
幄无谈宾。
既孤我德。
又阙我邻。
光光叚生。
出幽迁乔。
资忠履信。
武烈文昭。
旌弓骍骍。
舆马翘翘。
乃奋长縻。
是辔是镳。
何以赠之。
竭心公朝。
何以叙怀。
引领长谣。
咏伛背子
蒋贻恭（五代）

出得门来背拄天，同行难可与差肩。

若教倚向闲窗下，恰似箜篌不著弦。
次韵忍毋我春日三绝句 其一
周紫芝（宋代）

暖入平林啭鸟雏，日烘花气满庭隅。道人元不关春事，肯把新晴饷客无。
洛阳名园记
李格非（宋代）

洛阳处天下之中，挟崤渑之阻，当秦陇之襟喉，而赵魏之走集，盖四方必争之地也。天下当无事则已，有事，则洛阳先受兵。予故尝曰：“洛阳之盛衰，天下治乱之候也。”

方唐贞观、开元之间，公卿贵戚开馆列第于东都者，号千有余邸。及其乱离，继以五季之酷，其池塘竹树，兵车蹂践，废而为丘墟。高亭大榭，烟火焚燎，化而为灰烬，与唐俱灭而共亡，无馀处矣。予故尝曰：“园圃之废兴，洛阳盛衰之候也。”

且天下之治乱，候于洛阳之盛衰而知；洛阳之盛衰，候于园圃之废兴而得。则《名园记》之作，予岂徒然哉？

呜呼！公卿大夫方进于朝，放乎一己之私以自为，而忘天下之治忽，欲退享此乐，得乎？唐之末路是已。
约任千载大卿同王万里杨仲博汎湖任赋二诗和
魏了翁（宋代）

满目亲朋似故乡，梦邪非梦梦何长。
春风坐上白云屦，玉鉴光何明月珰。
酒到湖山嫌逊避，话逢气类省称量。
谢家内集如斯否，一味诗书无别香。
以酒钱送明叔二绝代简
赵蕃（宋代）

酒钱时乞故怜苏，三百青铜寄与沽。
砚水长枯肺仍渴，可兹涓滴所能濡。
寄岳阳严使君
袁皓（唐代）

得意东归过岳阳，桂枝香惹蕊珠香。也知暮雨生巫峡，

争奈朝云属楚王。万恨只凭期克手，寸心唯系别离肠。

南亭宴罢笙歌散，回首烟波路渺茫。
句
宗提刑（宋代）

龙田亦有耕痕在。
食西瓜
方一夔（宋代）

恨无纤手削驼峰，醉嚼寒瓜一百筒。半岭花衫粘唾碧，一痕丹血搯肤红。

香浮笑语牙生水，凉入衣襟骨有风。从此安心师老圃，青门何处问穷通。
月波楼上呈知府检讨
廖刚（宋代）

月波自昔腾佳名，练光一带萦寒城。摧风剥雨岁月古，拊槛足慄忧颓倾。

恍然宏丽惊幻化，云舒霞烂飞雕甍。烟收雾敛霁色净，菱花玉女新妆成。

琉璃万倾浸蟾腹，星河帖底游鱼明。荣光爽气长不夜，但觉零露涓涓清。

彩虹飞跨度别岛，缥缈嬉笑归蓬瀛。红蕖照水翠盖合，往往辉映双华旌。

广寒宫阙倘未到，绝致惟欲轻题评。君不见钱塘有美东南冠，覆压湖山美轮奂。

海门日日子胥潮，百里青烟付朝爨。又不见松江起尺跨垂虹，骑鲸直下窥龙宫。

危栏欲凭骇神观，万叶出没风涛中。月波境对了无此，一色涵空天共水。

圆明湛静趣已高，不与二景争雄豪。猗欤兴废物有数，高韵庾公今日遇。

治荒斥陋意所便，荷锸去趋舞襦裤。西园花木顿生春，结客从今朝与暮。

嘉禾为郡亦云久，壮观从来未曾有。月波解与去思长，千古风流端不朽。
投秦太师
王灼（宋代）

今代堂堂有魏公，十方三际指挥中。
勋名已恨古人隘，歌咏端知守笔穷。
还第文饶槐蔽日，赌棋安石马嘶风。
此时谁作登门客，看吐经纶气似虹。
侍御荆使君邀登北固作 其二
王世贞（明代）

为挹三山紫，聊陪一马骢。峰奇向背日，江阔往来风。

雨色将衣重，霜威付酒融。谁言识荆晚，不负白头翁。
太师平章乔文惠公挽歌词三首
杜范（宋代）

忆在乌伤日，惊滕鹗荐辞。
自怜拘法守，何以答心知。
零露黄化暗，凄风画翣悲。
遥瞻孔山路，无计送灵輀。
与宝觉宿龙华院三绝句
王安石（宋代）

老於陈迹倦追攀，但见幽人数往还。
忆我小诗成怅望，锺山只隔数重山。
春日书僧舍壁 其一
吴惟信（宋代）

一宿山中万虑忘，石泉声细鸟声长。落花满地游人去，寂寞棋窗又夕阳。
黄尚书挽诗二首 其一
项安世（宋代）

愤切身频痏，忧多鬓早丝。有功裨圣主，无命佐清时。

论事明于掌，披图粲若棋。哀哉听绝语，犹抱五年悲。
与春伯雩仲道旧
韩淲（宋代）

八年閒放身，犹许时到门。潺然一梅陂，湛寂非独浑。

坐客与我言，月色云吐吞。是中只可醉，五经无纷纶。
岁夜安乐公主满月侍宴应制
杜审言（唐代）

戚里生昌胤，天杯宴重臣。画楼初满月，香殿早迎春。

睿作尧君宝，孙谋梁国珍。明朝元会日，万寿乐章陈。
杨柳枝 其八 赋小城梅枝
郑文焯（清代）

一点芳心作意酸，预知年事有彫残。只应从此无花著，胜与松筠守岁寒。
跋赵朝议江行初雪图
陈克（宋代）

我本孤舟蓑笠翁，雪厓烟树一生中。如今不向江湖去，斗舰旌旗照水红。
大观闻喜宴六首
佚名（隋代）

多士济济，于彼西雍。
钦肃威德，亦有斯容。
函然来思，自西自东。
天畏尔禄，惟王其崇。
遣兴二首
赵蕃（宋代）

西风何从来，惊我庭下绿。
竹君了不知，俨立若带束。
山居陋无友，吊影唯吾仆。
得此助婆娑，宁能叹幽独。
饷任新安班竹杖因赠诗
到溉（南北朝）

邛竹藉旧闻，灵寿资前职。复有冒霜筠，寄生桂潭侧。

文彩既斑烂，质性甚绸直。所以夭天真，为有乘危力。

未尝以过投，屡经芸苗植。
送何龙友赴公车
李孙宸（明代）

何生负气何昂藏，弱冠挟策游帝乡。浮名唾手未足数，横襟一世神飞扬。

忆昔与君结社事文章，抗怀真欲溯羲皇。居然一日千秋事，雕虫肯竞少年场。

君原神物韬逾烁，我亦雄心挫不降。浮云苍狗怜生事，瞬忽令予百感伤。

三秋伏块馀鸡骨，九折行路叹羊肠。雌伏雄飞浑不定，青云且喜尔翱翔。

囊携一剑芙蓉色，侠气凭陵燕市傍。公车不少挥毫士，决江排海非其长。

珷玞荆璞从教混，周客终然辨夜光。榆枋飞抢自斥鴳，千仞翱翔美凤凰。

送君此日上河梁。浊酒勤君再一行，十载同君共梓桑。

君先壮游事四方，俯仰宇宙何茫茫。丈夫所志岂但功名富贵，文绣膏梁努力共期三不朽，铭勋彝鼎与旂常。

天明酒尽君当往，彩虹十丈吐光芒，君行聊赠作帆樯。
题族弟道卿贫乐斋
杨万里（宋代）

雪茹冰餐入骨香，帽欹驴瘦尽诗狂。
人传幼妇皆称绝，鬼笑家兄不姓方。
细雨寒灯初梦短，断丝枯木一声长。
上天已辨河东赋，岂有长贫执戟郎。
二偈赠馀干震上人 其二
林希逸（宋代）

老漆园仙数卷书，最佳公案是观鱼。濠梁水上宁无影，悟得应知我与渠。
偈颂八十七首
释慧开（宋代）

侬家没兴眼无筋，错中南方蛊毒深。
一掬肝肠俱裂破，年年此日痛伤心。
思子台有感二首
白居易（唐代）

曾家机上闻投杼，尹氏园中见掇蜂。

但以恩情生隙罅，何人不解作江充。

闇生魑魅蠹生虫，何异谗生疑阻中。

但使武皇心似烛，江充不敢作江充。
和昙颖师四明十题·石笋峰
梅尧臣（宋代）

巨石如龙孙，耸耸烟雾里。
明明落溪口，纳纳喧滩齿。
何当助斋盂，菌蕃徒为美。
渔家傲·射虎将军搴绣帽
石孝友（宋代）

射虎将军搴绣帽。西园公子南山豹。共跨龙媒衔凤沼。风色好。宫花御柳迎人笑。剑履醒醒天日表。集英殿下春来早。双鹗盘空擎百鸟。归来了。蓝袍锦水光相照。
寄弟
何吾驺（明代）

短檠灯影夜踌躇，此日初封寄弟书。北望长安千万里，江天回首雁群疏。
自题写真
司马光（宋代）

黄面霜须细瘦身，从来未识漫相亲。
居然不可市朝往，骨相天生林野人。
题汪水云诗卷
兜率长老（宋代）

穷发归来脱孟劳，何嗟澹与泊相遭。
瑶琴摘罢意犹在，石鼎联成韵更高。
世事可能书咄咄，人情只合醉陶陶。
雁门弦断无人续，轮子诗成夺锦袍。
晚过西湖
吴大有（宋代）

曙色溟溟湿緼袍，涌金门下上轻桡。
五更钟鼓星初没，两岸楼台雾未消。
路傍柳洲人语近，山连葛岭鹤声遥。
冲寒亦有寻梅客，拥神骑驴过短桥。
江上
王庭圭（宋代）

倚杖江风起，呼船水面开。人从州觜渡，帆破浪头来。

月色共千里，天恩遍九垓。当年送客处，待看赤车回。
诗
姜窈窕（唐代）

数行心因鲤鱼传，轻放金钩绣帐悬。不是娇慵贪昼卧，众中无处看花笺。
晚春客愁五绝
方回（元代）

江外芦芽老，城中柳絮飞。
春风犹几日，谁与濯征衣。
从猎渭川献诗
魏知古（唐代）

尝闻夏太康，五弟训禽荒。我后来冬狩，三驱盛礼张。

顺时鹰隼来，讲事武功扬。奔走未及去，翾飞岂暇翔。

非熊从渭水，瑞翟想陈仓。此欲诚难纵，兹游不可常。

子云陈羽猎，僖伯谏渔棠。得失鉴齐楚，仁思念禹汤。

雍熙亮在宥，亭毒匪多伤。辛甲今为史，虞箴遂孔彰。
离行在即事三首 其三
吕本中（宋代）

客况多堪笑，归舟静拥衾。转喉常触讳，对面却论心。

外物家无有，园居念本深。妻孥安短褐，终不羡多金。
浮桃涧
陈岩（宋代）

庐山董凤曾栽杏，凤岭知微亦种桃。
怕有人来问前古，涧中不肯放渔舠。
累日无酒亦不肉食戏作此诗
陆游（宋代）

小筑精庐剡曲傍，枵然蝉腹与龟肠。
酒钱觅处无司业，斋日多来似太常。
云碓旋舂菰米滑，风炉亲候药苗香。
明年更入南山去，要试囊中服玉方。
喜刘元煇再至用前韵二首
方回（元代）

吟袖与风飘，囊无锦可挑。
频来閒话好，勿惜步行遥。
煮淡蔬胜肉，燃枯草带硝。
我心知此客，未易以旌招。
题坦庵老人诗画册为甥金博士
王世贞（明代）

坦庵一老人，荡荡躬履素。里多明哲士，琅琅相标署。

词翰犹若新，人与庵非故。居易仰前修，宅平谐所慕。

介然桃李蹊，迷阳安得妒。方寸苟不夷，羊肠起中路。

寄言宅相子，毋为狭邪误。
题竹友轩
陈棣（宋代）

长夏苦炎热，开轩除郁蒸。
檐前鸟雀喧，朝旭上朱甍。
席间裁函丈，诗书浩纵横。
盘礴环堵间，幽独怀友生。
古人在黄卷，千载使我倾。
出门窥物变，草木各鲜荣。
青青墙东竹，见汝忽眼明。
爱玩不能忘，移根傍轩盈。
俯仰与竹俱，定交见深情。
不是无朋友，此君水玉清。
风吹万籁响，寒梢韵竽笙。
我独哦其间，诗作秋虫鸣。
琅玕亦有实，期汝向秋成。
凤凰何时来，翽翽翔我庭。
松门守风
余靖（宋代）

彭蠡古来险，汤汤贯侯卫。
源长云共浮，望极天无际。
传闻五月交，兹时一阴至。
飓风生海隅，馀力千里曀。
万竅争怒号，惊涛得狂势。
涌恐楚山拔，声疑夏鼎沸。
妖蜃吐浓烟，层台夸壮丽。
奔雷鸣大车，连鼓声粗厉。
岂诚阴阳争，长忧天地闭。
孤舟一叶轻，飘如斿在缀。
所以泝沿人，未尝贪既济。
逆犹上坂丸，顺比飞鸿翅。
直待浮云收，乾坤廓然霁。
湖光百里平，波色连天翠。
然后榜兰桡，以避蛟龙害。
进退甘迟留，克保无祇悔。
我愿修身者，体此操舟态。
动静惟时几，畏慎存织芥。
跬足虽平易，尽心防暧昧。
长如履险时，终身不危殆。
赞四祖
释守卓（宋代）

法法明心，尘尘垂手。正出黄梅，傍生牛首。巍巍双峰，天长地久。
客夜霜寒
郑刚中（宋代）

晓寒期客入疏窗，梦破江南一夜霜。
可但山林小摇落，树头无叶可飞黄。
新荷出水
岳珂（宋代）

贴水初翻紫玉团，忽惊矗立傍阑干。
瑶池七日来青鸟，玉鉴孤奁舞翠鸾。
晓露走盘珠颗莹，晚风飐盖雪衣寒。
从今十丈开花面，太华峰头更一看。
来上人归宣城兼柬太守孙学士
梅尧臣（宋代）

李白不厌昭亭山，看尽飞鸟云独闲。
我今相送一怀想，想在谢公窗户间。
又次韵宋茂叔送行五绝兼谢修叔 其二
赵蕃（宋代）

平日长嗟取友难，年来颇得见班班。顾怜蹇步终无及，天马逍遥十二闲。
谢陈无己相访
李之仪（宋代）

下直来天禄，柴荆故远求。论心日恨短，归路雨无忧。

红叶缤纷晚，黄花烂缦秋。会须寻此况，击节再相酬。
谒岳王坟
刘克修（明代）

雄心誓拟净楼兰，谁遣王师一日还。颈血朝才荣蔓草，蜡书夜日出重关。

长城自剪宁嚬蹙，臣构初书想厚颜。千古怨魂招不得，临风馀泪独班班。
县尹相公平寇策勋赋诗为颂
林弼（明代）

国步艰难际，边陲俊杰生。将门馀旧泽，相阀蔼新声。

骐骥驽骀屈，鹍鹏羽翼成。将军年尚少，令尹职先荣。

溪北甘棠树，江东细柳营。循行及野邑，团练合农兵。

南徼惊尘起，西林杀气横。霜袍当自表，云阵每孤征。

士畏条侯令，民知司马名。指挥秋色动，谈笑瘴氛清。

落日喧笳鼓，西风捲旆旌。归舟无薏苡，吟担有黄精。

保障安黎庶，勋庸答圣明。愿言崇令德，佳谶叶承平。
貂裘换酒
胡斗南（宋代）

一碧无情树。悄无声、半庭月色，影筛无数。客底青春容易掷，落尽桐花几许。

便吻血、啼干何补。空抱无穷家国恨，莫柳丝、能绾游踪驻。

怎不识，早归去。

去年为尔寻归路。觉留连、他乡虽适，终非吾土。今日故园春正好，闭户奈无乐趣。

还道是、浪游堪据。满地干戈行不得，更鹧鸪、啼到声声苦。

谁伴我，觅归处。
颂古一○一首
释子淳（宋代）

这般消息不寻常，蟾桂枝枝布远香。
昨夜姮娥呈巧妙，眼睛直上绣鸳鸯。
崇祯四年秋月重葺三洲岩题壁 其一
李逢升（明代）

磴道巉岩叠几重，振身且上至人峰。浑无尺地千盘险，别有蓬莱一洞通。

平草荒塘今李白，茂林丰草□桃红。愿天社稷万年秀，乐□云窝百世隆。
乞郡
郑獬（宋代）

晓日银台再上书，相君何日奏丹涂。
紫皇有意怜衰老，乞与扬州第五符。
睡猫
胡仲弓（宋代）

瓶吕斗粟鼠窃尽，床上狸奴睡不知。
无奈家人犹爱护，买鱼和饭养如儿。
题水鹊
韩淲（宋代）

水鹊冲冲过，山鸦扑扑飞。涧深应得趣，树密自能归。

古路人行少，家寒客到稀。世途多轗轲，邻里且相依。
山居偶作
唐求（唐代）

趋名逐利身，终日走风尘。还到水边宅，却为山下人。

僧教开竹户，客许戴纱巾。且喜琴书在，苏生未厌贫。